CELEX: 62020CN0267
Language: hu
Date: 2020-06-15 00:00:00
Title: C-267/20. sz. ügy: Az Audiencia Provincial de León (Spanyolország) által 2020. június 15-én benyújtott előzetes döntéshozatal iránti kérelem – AB Volvo és DAF TRUCKS N. V. kontra RM

28.9.2020   
            
            
               HU
            
            
               Az Európai Unió Hivatalos Lapja
            
            
               C 320/8
            
         
      Az Audiencia Provincial de León (Spanyolország) által 2020. június 15-én benyújtott előzetes döntéshozatal iránti kérelem – AB Volvo és DAF TRUCKS N. V. kontra RM
      (C-267/20. sz. ügy)
      (2020/C 320/10)
      Az eljárás nyelve: spanyol
      
         A kérdést előterjesztő bíróság
      
      Audiencia Provincial de León
      
         Az alapeljárás felei
      
      
         Felperesek: AB Volvo és DAF TRUCKS N. V.
      
         Alperes: RM
      
         Az előzetes döntéshozatalra előterjesztett kérdések
      
      
                  1)
               
               
                  Úgy kell-e értelmezni az EUMSZ 101. cikket és a tényleges érvényesülés elvét, hogy azokkal ellentétes a nemzeti jogi szabály olyan értelmezése, amely szerint az irányelv 10. cikke által meghatározott 5 éves keresetindítási határidő, valamint a bírósági kárbecslésről szóló 17. cikk nem alkalmazható visszamenőleges hatállyal, és a visszaható hatály vonatkozásában irányadó időpont a szankcionálás, nem pedig a keresetindítás időpontja?
               
            
                  2)
               
               
                  Úgy kell-e értelmezni a 2014/104/EU irányelv (1) 22. cikkének (2) bekezdését és a „visszamenőleges hatály” kifejezést, hogy ugyanezen irányelv 10. cikke alkalmazható az alapjogvitában előterjesztetthez hasonló kereset esetén, amelyet bár az irányelv és az átültető jogszabály hatálybalépését követően nyújtottak be, korábbi tényállásra vagy szankciókra vonatkozik?
               
            
                  3)
               
               
                  A Ley de Defensa de la Competencia (a verseny védelméről szóló törvény) 76. cikkéhez hasonló rendelkezés alkalmazásakor úgy kell-e értelmezni a 2014/104/EU irányelv bírósági kárbecslésről szóló 17. cikkét, hogy az alapjogvitára alkalmazható eljárásjogi jellegű szabályról van szó, amely jogvitában a keresetet az átültető nemzeti jogszabály hatálybalépését követően terjesztették elő?
               
            
         (1)  A tagállamok és az Európai Unió versenyjogi rendelkezéseinek megsértésén alapuló, nemzeti jog szerinti kártérítési keresetekre irányadó egyes szabályokról szóló, 2014. november 26-i 2014/104/EU európai parlamenti és tanácsi irányelv (HL 2014. L 349., 1. o.).